Dr Begriff Grooss Root wird z Basel sit 1380 bruucht. Dr domolig Groossi Root isch aber nume e Gremium gsi, wo dr Chliini Root, wo die eigetligi Machtzentrale gsi isch, noch Beliebe iiberüft het. Die meiste vo de 200 Mitgliider vom Groosse Root si Zumftlüt gsi, währed dr Chliini Root vo Adlige und Patrizier dominiert worden isch. 1690 het dr Groossi Root dr Chliini Root entmachdet und 1691 e demokratischi Revolte überstande und Basel in e Periode vo Stagnation und Abschottig iinegfüehrt, wo in dr Gschichtsschriibig as  Ancien Régime bekannt isch und vo dr Helvetische Revolution 1798 beändet worden isch.